C 184/18
BG
Официален вестник на Европейския съюз
25.5.2023 г.
Становище на Европейския икономически и социален комитет относно „Строителство с дървен материал за намаляване на емисиите на CO2 в строителния сектор“ (проучвателно становище по искане на шведското председателство) (2023/C 184/04)
Докладчик: Rudolf KOLBE Съдокладчик: Sam HÄGGLUND
Искане за консултация
Шведско председателство, 14.11.2022 г.
Правно основание
Член 304 от Договора за функционирането на Европейския съюз
Решение на Пленарната асамблея
14.12.2022 г.
Компетентна секция
Секция „Транспорт, енергетика, инфраструктури, информационно общество“
Приемане от секцията
7.3.2023 г.
Дата на приемането на пленарна 22.3.2023 г. сесия Пленарна сесия №
577
Резултат от гласуването („за“/„против“/„въздържал се“)
153/2/4
1.
Заключения и препоръки 1.1.
Европейският икономически и социален комитет (ЕИСК) счита, че биотехнологичните строителни материали са важен фактор за екологичния преход.
Увеличаването на дела на дървения материал в строителството с цел намаляване на въглеродните емисии трябва да се насърчава чрез активно и устойчиво управление на горите в ЕС и да не се възпрепятства с политически ограничения. 1.2.
Като се има предвид, че публичният сектор трябва да дава пример, ЕИСК призовава държавите членки да увеличат използването на дървен материал за обществени сгради, което е под общата средна стойност. 1.3.
ЕИСК счита, че мерките за подкрепа за научни изследвания, развойна дейност и иновации, свързани с алтернативни строителни материали, които са леснодостъпни и за МСП, са важно средство за използване на потенциала на строителството с дървен материал. 1.4.
ЕИСК предлага да се разгледат пречките пред строителството с дървен материал, произтичащи от формални, правни и технически изисквания, от гледна точка на тяхната необходимост за качественото проектиране и отбелязва, че иновациите трябва да дават възможност за постигане на съответствие със съвременното ниво на развитие на техниката не само чрез спазването на стандарти, но и чрез прилагането на „равностойни алтернативни решения“. 1.5.
Тъй като различните строителни разпоредби за възобновяемите строителни материали представляват пречка за тяхното използване, ЕИСК предлага мерки за опростяването им и счита, че Новият европейски Баухаус е важен двигател в това отношение. 1.6.
ЕИСК препоръчва последователното използване на зеленото счетоводство за експертната оценка за устойчивост през целия жизнен цикъл на сградите и сравнението на въздействията върху околната среда. 1.7.
ЕИСК подчертава значението на минималните стандарти за отделяния от сградите въглерод през целия жизнен цикъл и на съответно задължително отчитане на въглерода в целия строителен сектор. 1.8.
ЕИСК счита, че Директивата за енергийните характеристики на сградите (ДЕХС) е важен политически инструмент за установяване на изисквания за намаляване на въглеродните емисии от сградите през целия жизнен цикъл.
ЕИСК отправя искане до Европейската комисия да разработи система за въглеродно сертифициране, която отчита в пълна степен ролята на продуктите от дърво за компенсирането на емисии.